IMISLab/GreekWikipedia huggingface dataset:
Ζοζέφ Ντυπλεσί

Ο Ζοζέφ-Σιφρέντ Ντυπλεσί (γαλλικά: Joseph-Siffred Duplessis) (22 Σεπτεμβρίου 1725 - 1 Απριλίου 1802) ήταν Γάλλος ζωγράφος κατά το δεύτερο μισό του 18ου αιώνα. Στα πιο γνωστά έργα του συγκαταλέγονται το μεγαλοπρεπές και επιβλητικό πορτρέτο του Λουδοβίκου ΙΣΤ΄ με ενδυμασία στέψης και το πορτρέτο του Βενιαμίν Φραγκλίνου που κοσμεί το χαρτονόμισμα των εκατό δολαρίων ΗΠΑ.

 Ο Ζοζέφ Ντυπλεσί γεννήθηκε το 1725 στο Καρπαντρά, κοντά στην Αβινιόν, σε μια οικογένεια με καλλιτεχνική κλίση και έλαβε την πρώτη του εκπαίδευση από τον πατέρα του, χειρουργό και ταλαντούχο ερασιτέχνη καλλιτέχνη. Στη συνέχεια σπούδασε με τον Ζοζέφ Γκαμπριέλ Ιμπέρ, ο οποίος ήταν μαθητής του Σαρλ Λε Μπρεν. Από το 1744 έως το 1747 ή λίγο αργότερα εργάστηκε στη Ρώμη, στο ατελιέ του Πιέρ Συμπλερά, ο οποίος κατάγονταν επίσης από τη νότια Γαλλία. Στην Ιταλία, ο Ντυπλεσί έγινε φίλος με τον Ζοζέφ-Μαρί Βιέν και τον Ζοζέφ Βερνέ, έναν άλλο Οξιτανό.Επέστρεψε στο Καρπαντρά, πέρασε ένα σύντομο χρονικό διάστημα στη Λυών και στη συνέχεια έφτασε περίπου το 1752 στο Παρίσι, όπου έγινε δεκτός στην Ακαδημία του Σαιν-Λυκ. Το 1764 παρουσίασε μερικά πορτρέτα, στα οποία είχε ειδικευθεί. Έγινε γνωστός με την έκθεσή του στο Σαλόν του Παρισιού το 1769, με ιδιαίτερη μνεία από τον Ντενί Ντιντερό. Η Ακαδημία Ζωγραφικής και Γλυπτικής τον δέχτηκε στην κατηγορία του πορτραίτου, που θεωρούνταν τότε μικρότερη κατηγορία. Συνέχισε να εκθέτει στα Σαλόν του Παρισιού πίνακες και σκίτσα, μέχρι το 1791, και για άλλη μια φορά, το 1801. Το πορτρέτο της δελφίνης Μαρίας Αντουανέτας το 1772 και ο διορισμός του ως ζωγράφος του βασιλιά διαβεβαίωσαν την επιτυχία του: τα περισσότερα από τα σωζόμενα πορτρέτα του χρονολογούνται από τις δεκαετίες του 1770 και 1780. Έλαβε το προνόμιο διαμονής στο Λούβρο. Κατά τη Γαλλική Επανάσταση, αποσύρθηκε σε ασφαλή αφάνεια στο Καρπαντρά κατά τη διάρκεια της Τρομοκρατίας. Στη συνέχεια, από το 1796, υπηρέτησε ως επιμελητής στο νεοϊδρυθέν μουσείο που δημιουργήθηκε στις Βερσαλλίες. Μια αυτοπροσωπογραφία του εκείνης της εποχής βρίσκεται στις Βερσαλλίες, όπου και πέθανε την 1η Απριλίου 1802. Φιλοτέχνησε πολλά πορτρέτα, μεταξύ των οποίων: το πορτρέτο του κόμη ντ'Ανζιβιγιέ, διευθυντή των κτηρίων του βασιλιά, το επίσημο πορτρέτο του Λουδοβίκου ΙΣΤ΄ με ενδυμασία στέψης (1776) , το πορτρέτο του συνθέτη όπερας Κρίστοφ Βίλιμπαλντ Γκλουκ (Μουσείο Ιστορίας της Τέχνης, Βιέννη), το πορτρέτο του τραπεζίτη και υπουργού Οικονομικών Ζακ Νεκέρ, της συζύγου του Σουζάν Νεκέρ, το πορτρέτο της πριγκίπισσας του Λαμπάλ και άλλα.Το πιο διάσημο έργο του είναι το πορτρέτο του Βενιαμίν Φραγκλίνου (περίπου 1785), καθώς τυπώθηκε στο χαρτονόμισμα των εκατό δολαρίων ΗΠΑ. Πολυμέσα σχετικά με το θέμα Joseph Duplessis στο Wikimedia Commons
Μοιρογνωμόνιο

Το μοιρογνωμόνιο είναι ένα όργανο μετρήσεως, που συνήθως κατασκευάζεται από διαφανές πλαστικό ή γυαλί και χρησιμοποιείται για τη μέτρηση γωνιών. Τα περισσότερα μοιρογνωμόνια μετρούν τις γωνίες σε μοίρες (°) και συνήθως είναι ημικυκλικά, υποδιαιρούμενα σε 180 ίσα διαστήματα. Υπάρχουν όμως και μοιρογνωμόνια που μετρούν τις γωνίες σε ακτίνια ή και βαθμούς.

 Τα μοιρογνωμόνια χρησιμοποιούνται σε διάφορες εφαρμογές μηχανικού, αρχιτεκτονικού και τεχνικού σχεδιασμού, αλλά ίσως η συχνότερη χρήση τους είναι σε μαθήματα γεωμετρίας στα σχολεία. Υπάρχουν και προηγμένοι τύποι μοιρογνωμονίου, όπως ο τύπος με έναν ή δύο κινητούς βραχίονες (bevel protractor), που με την περιστροφή τους βοηθούν να μετρηθεί η γωνία καλύτερα. Για μεγαλύτερη ακρίβεια, ο βραχίονας φέρει σε κάποια μοντέλα κλίμακα βερνιέρου. Διαβήτης (όργανο) Γωνιόμετρο Κλισιόμετρο Τεχνική σχεδίαση Εκτυπώσιμο συμβατικό μοιρογνωμόνιο για download (38,8 KB) Και άλλα εκτυπώσιμα μοιρογνωμόνια Πώς να μετράτε γωνίες με ένα μοιρογνωμόνιο - διαδραστικό animation Πώς να σχεδιάζετε γωνίες με ένα μοιρογνωμόνιο - διαδραστικό animation Πιθανό αρχαίο αιγυπτιακό μοιρογνωμόνιο
Αρανική διάλεκτος

Τα αρανικά (στα οξιτανικά: aranés) είναι μια μορφή της οξιτανικής διαλέκτου των γασκωνικών που ομιλείται στην Κοιλάδα του Αράν, καταλανικής κομητείας στα βόρεια σύνορα της Ισπανίας με τη Γαλλία. Είναι επίσημη γλώσσα τόσο της Κοιλάδας (όπου είναι η γλώσσα της διδασκαλίας στη δημόσια εκπαίδευση από το 1984) όσο και της ίδιας της Καταλονίας (μαζί με τα καταλανικά και τα ισπανικά) από το 2006. Με τον λεγόμενο «νόμο των οξιτανικών» του 2010 οι ομιλητές της αρανικής έχουν πλέον δικαίωμα στην χρήση της στις συνδιαλλαγές τους με την καταλανική διοίκηση σε όλη την Καταλονία ενώ αποφασίστηκε και η δημιουργία του Ινστιτούτου Αρανικών Σπουδών (Institut d'Estudis Aranesi). Οι φυσικοί ομιλητές των αρανικών υπολογίζονται σε 2.765 άτομα.

 Τα αρανικά είναι η παραδοσιακή γλώσσα της Κοιλάδας του Αράν και η χρήση τους είναι προτιμητέα στον δημόσιο τομέα. Όλα τα τοπωνύμια της Κοιλάδας αναγράφονται επίσημα μόνο στα αρανικά. Σύμφωνα με στοιχεία του 2001, το 88% των κατοίκων της περιοχής καταλαβαίνει τη γλώσσα, το 62% ξέρει να τη μιλάει, το 58% ξέρει να τη διαβάζει ενώ το 26% ξέρει να τη γράφει. Ως γλώσσα βρίσκεται στην τρίτη θέση προτίμησης και χρήσης, πίσω από τα ισπανικά και τα καταλανικά. Δείγμα της οξιτανικής γλώσσας της Κοιλάδας του Αράν αποτελεί μια μορφή του μελοποιημένου ποίηματος «Εκείνα τα βουνά» (στα οξιτανικά Aqueres montanhas, γνωστό και ως Se canta), ένα παραδοσιακό οξιτανικό άσμα που από το 1993 αποτελεί τον επίσημο ύμνο της κομητείας. Η σχετική με τα οξιτανικά ιστοσελίδα της Ζενεραλιτάτ
Αυτοκρατορία των Μαουρύα

Η Αυτοκρατορία των Μαουρύα, ή Μαουρϋάνων, ή Μαουρϋανή (Μωρύα στη γλώσσα Χίντι), ήταν η πρώτη μεγάλη γηγενής αυτοκρατορία στην αρχαία Ινδία, κατά την περίοδο 321 π.Χ. - 185 π.Χ., παίρνοντας το όνομά της από την ομώνυμη δυναστεία. Πρόκειται για σπουδαία ιστορική περίοδο της Ινδίας που ακολούθησε μετά την εισβολή του Δαρείου Γ΄ και μετέπειτα του Μεγάλου Αλεξάνδρου, που είχαν συμπεριλάβει τμήματα της ινδικής χερσονήσου στις αυτοκρατορίες τους.

 Η δυναστεία των Μαουρύα προερχόταν από το Βασίλειο της Μαγκάντα στη βoρειοανατολική Ινδία, έχοντας πρωτεύουσα τα Παταλιπούτρα (Παλίβοθρα στους αρχαίους Έλληνες συγγραφείς, σημερινή Πάτνα). Η αυτοκρατορία ιδρύθηκε το 321 π.Χ. από τον Τσαντραγκούπτα Μαουρύα (τον Σανδροκόττο, κατά τους αρχαίους Έλληνες), ο οποίος αφού ανέτρεψε τη δυναστεία Νάντα κατόρθωσε το 320 π.Χ. να κυριαρχήσει σ΄ όλη τη βόρεια και κεντρική Ινδία και σ΄ ένα τμήμα του οροπεδίου Ντέκκαν. Οι δε διάδοχοι αυτού, o Μπιντουσάρα, και κυρίως ο Μέγας Ασόκα, επεξέτειναν ακόμα περισσότερο την αυτοκρατορία και προς τα δυτικά εκμεταλλευόμενοι τα κενά των τοπικών εξουσιών, στον απόηχο της απόσυρσης των ελληνικών στρατευμάτων του Μεγάλου Αλεξάνδρου. Η Αυτοκρατορία των Μαουρύα, έχοντας έκταση 5.000.000 τ.χλμ., ήταν παγκοσμίως μία από τις μεγαλύτερες σε έκταση αυτοκρατορίες στην εποχή της, και η μεγαλύτερη στην ινδική υποήπειρο. Στο απόγειό της, η αυτοκρατορία είχε επεκταθεί προς τα βόρεια κατά μήκος των φυσικών ορίων των Ιμαλαΐων (εκτός του Κασμίρ), και στα ανατολικά μέχρι το σημερινό Ασσάμ. Στα δυτικά, περιελάμβανε εδάφη πέρα από το σημερινό Πακιστάν, την περιοχή Βαλουχιστάν, τις νότιες πλευρές του Ιράν, και ένα μέρος του σημερινού Αφγανιστάν. Στη συνέχεια η αυτοκρατορία επεκτάθηκε στις κεντρικές και νότιες περιοχές της Ινδίας, εκτός του νοτιότερου άκρου, από τους αυτοκράτορες διαδόχους του Τσαντραγκούπτα, τον Μπιντουσάρα, και κυρίως τον Ασόκα. Εκτιμήθηκε ότι ο πληθυσμός της αυτοκρατορίας των Μαουρύα έφθανε περίπου τους 50 με 60 εκατομμύρια ανθρώπους, καθιστώντας την μια από τις πολυπληθέστερες αυτοκρατορίες της αρχαιότητας. "Εγκυκλοπαίδεια Πάπυρος Larousse Britannica" τομ. 29ος, σελ. 210. Η Μαουρϋανή Αυτοκρατορία Livius.org: Η Δυναστεία των ΜαουρύαΑρχειοθετήθηκε 2012-02-26 στο Wayback Machine. Η Μαουρϋανή Αυτοκρατορία της Ινδίας Αρχειοθετήθηκε 2012-11-27 στο Wayback Machine. Έκταση της Μαουρϋανής Αυτοκρατορίας Η Αυτοκρατορία των Μαουρύα από Britannica Αρχειοθετήθηκε 2007-12-15 στο Wayback Machine.
Κασντί Μερμπάχ

Ο Κασντί Μερμπάχ (αραβικά: قاصدي مرباح‎, 16 Απριλίου 1938 – 21 Αυγούστου 1993) ήταν Αλγερινός πολιτικός που διετέλεσε αρχηγός της κυβέρνησης μεταξύ 5 Νοεμβρίου 1988 και 9 Σεπτεμβρίου 1989 όταν ήταν μέλος του Εθνικού Απελευθερωτικού Μετώπου. Δολοφονήθηκε στις 21 Αυγούστου 1993.

 Κατά τη διάρκεια της δεκαετίας του 1970 και στις αρχές της δεκαετίας του 1980, ήταν επικεφαλής της Sécurité Militaire, της κρατικής υπηρεσίας πληροφοριών της Αλγερίας. Πριν από τις ταραχές του Οκτωβρίου 1988 είχε υπηρετήσει ως Υπουργός Γεωργίας και έπειτα Δημόσιας Υγείας, και τον επόμενο μήνα διορίστηκε Πρωθυπουργός. Ωστόσο, κατά τη διάρκεια της θητείας του είχε μια ολοένα και πιο δύστροπη σχέση με τον Πρόεδρο Τσαντλί Μπεντζεντίντ και παύθηκε από το αξίωμα τον Σεπτέμβριο του 1989.Η δημόσια κριτική για τον Μπεντζεντίντ οδήγησε στην απομόνωση του στο Εθνικό Απελευθερωτικό Μέτωπο, και τον Οκτώβριο του 1990 εγκατέλειψε το κόμμα για να σχηματίσει το Αλγερινό Κίνημα Δικαιοσύνης και Ανάπτυξης, γνωστό με το ακρωνύμιο "MAJD", που σημαίνει «δόξα» στα αραβικά. Ωστόσο, το κόμμα απέτυχε να λάβει έδρες στις κοινοβουλευτικές εκλογές του 1991, τα αποτελέσματα των οποίων ακυρώθηκαν μετά από στρατιωτικό πραξικόπημα. Ο Μερμπάχ φαινόταν ως σχετικά μετριοπαθής πολιτικός και προσπάθησε (κρυφά και ανοιχτά) να βοηθήσει στην εξεύρεση λύσης για τον εμφύλιο πόλεμο της Αλγερίας που ακολούθησε το πραξικόπημα. Μεγάλος αριθμός αναλυτών αποδίδει τη δολοφονία του στο παρελθόν του στις υπηρεσίες ασφαλείας και τα πολλά κρατικά μυστικά που είχε, εκτός από την φαινομενική μέτρια στάση που είχε υιοθετήσει όσον αφορά την αντιμετώπιση των ισλαμιστικών κινημάτων, ιδιαίτερα του Ισλαμικού Μετώπου Σωτηρίας που επέλεξαν την ένοπλη σύρραξη.
Χριστούγεννα στην Ισλανδία

Τα Χριστούγεννα στην Ισλανδία, ονομαζόμενα και Γιουλ, είναι όμοια με αυτά των Ηνωμένων Πολιτειών. Αποτελούν μια μίξη των θρησκευτικών δοξασιών και της παραδοσιακής λαογραφίας, ξεκινώντας από τις 23 Δεκεμβρίου και τελειώνοντας στα Επιφάνεια, στις 6 Ιανουαρίου. Είναι η μεγαλύτερη γιορτή της Ισλανδίας και όλα είναι κλειστά από το μεσημέρι της Παραμονής Χριστουγέννων μέχρι και τις 27 Δεκεμβρίου. Η βασική διαφορά με τις Ηνωμένες Πολιτείες είναι ότι οι Ισλανδοί γιορτάζουν τη Παραμονή Χριστουγέννων. Όλη η οικογένεια μαζεύεται το απόγευμα και ανταλλάσσουν δώρα. Τις υπόλοιπες δύο γιορτινές μέρες όλοι πάνε σε χριστουγεννιάτικες γιορτές και συναντιούνται με τους υπόλοιπους συγγενείς. Τα Χριστούγεννα είναι πολύ σημαντικά για τους Ισλανδούς. Καθαρίζουν όλο το σπίτι, φοράνε τα καινούρια τους ρούχα, αγοράζουν το καλύτερο φαγητό και στολίζουν το σπίτι μέσα-έξω. Το πιο συνηθισμένο στολίδι είναι το Χριστουγεννιάτικο δέντρο. Οι Ισλανδοί πιστεύουν σε 13 Άγιους Βασίληδες, τους Γιουλασβέιναρ.

 Ο κυριότερος Άγιος της Ισλανδίας είναι ο Θόρλακουρ Θόρχαλσον. Η 23η Δεκεμβρίου είναι η ημέρα που πέθανε. Στην ημέρα του Αγ. Θόρλακουρ, το κυριότερο έθιμο είναι να τρώνε το παραδοσιακό γεύμα. Το χριστουγεννιάτικο δέντρο στολίζεται συνήθως εκείνη τη μερα. Είναι επίσης η μεγαλύτερη μέρα για τα τελευταία χριστουγεννιάτικα δώρα, καθώς τα μαγαζιά παραμένουν ανοιχτά έως και τα μεσάνυχτα. Από σχετικά μικρή ηλικία τα παιδιά μαθαίνουν για τη παλιά ιστορία της Γκρίλα, της δράκαινας που ζούσε στα Ισλανδικά βουνά. Θεωρείται ότι είναι η μητέρα των 13 Γιουλασβέιναρ. Κάθε Χριστούγεννα, η Γκρίλα και οι γιοί της κατεβαίνουν από τα βουνά. Η Γκρίλα ψάχνει άτακτα παιδιά για να βράσει στο καζάνι της και τα αγόρια για σκανδαλιές. Τα παιδιά τοποθετούν ένα παπούτσι στο παράθυρο του υπνοδωματίου τους κάθε βράδυ για τις 13 μέρες πριν τα Χριστούγεννα. Κάθε βράδυ ένας Γιουλασβέιναρ τα επισκέπτεται, αφήνοντας γλυκά ή μικρά δώρα ή σάπιες πατάτες, ανάλογα με το πως το συγκεκριμένο παιδί είχε συμπεριφερθεί εκείνη τη μέρα. Ο κάθε Γιουλασβέιναρ έχει συγκεκριμένη ιδιοσυγκρασία και γι'αυτό θα συμπεριφερθεί με συγκεκριμένο τρόπο. Άλλος κλείνει πόρτες, άλλος αρπάζει κεριά ενώ άλλος προσπαθεί να κλέψει το φαγητό. Μια παλιά Ισλανδική λαογραφία λέει ότι κάθε Ισλανδός πρέπει να παραλάβει ένα καινούριο ρούχο για τα Χριστούγεννα αλλιώς θα βρίσκονται σε μεγάλο κίνδυνο. Μια μεγάλη μαύρη γάτα περιπλανιέται στην Ισλανδία τα Χριστούγεννα και τρώει όποιον δεν ακολουθήσει αυτόν τον απλό κανόνα.
Ευαγγέλιο του Οστρόμιρ

Το Ευαγγέλιο του Οστρόμιρ ή Κώδικας του Οστρόμιρ (ρωσ. Остромирово Евангелие, ουκρ. Остромирове Євангеліє) είναι το δεύτερο παλαιότερο, ίσως και το παλαιότερο, χρονολογημένο σωζόμενο βιβλίο σε οποιαδήποτε ανατολική σλαβική γλώσσα. (Οι αρχαιολόγοι έχουν χρονολογήσει τον Κώδικα του Νόβγκοροντ, μια κέρινη πινακίδα με αποσπάσματα από τους Ψαλμούς που ανακαλύφθηκε το 2000, σε προγενέστερη μέση χρονολογία, αλλά αντίθετα με το Ευαγγέλιο του Οστρόμιρ δεν περιέχει χρονολογία.) Το Ευαγγέλιο του Οστρόμιρ δημιουργήθηκε από τον διάκονο Γρηγόριο το έτος 1056 ή 1057 (6564 από κτίσεως κόσμου, όπως αναγράφει το ίδιο), για λογαριασμό του ποσάντνικ (το αντίστοιχο του δημάρχου ή διοικητή πόλεως) Οστρόμιρ του Νόβγκοροντ, πιθανώς ως δώρο για κάποια μονή.

 Το βιβλίο (κώδικας) είναι εικονογραφημένο χειρόγραφο των τεσσάρων Ευαγγελίων («Τετραβάγγελο»), που περιέχει μόνο τα αναγινωσκόμενα αποσπάσματα των Κυριακών και των εορτών. Είναι γραμμένο σε μεγάλη, στρογγυλόσχημη γραφή, σε δύο στήλες ανά σελίδα, πάνω σε 294 φύλλα περγαμηνής με διαστάσεις 20 επί 24 cm. Η κάθε σελίδα περιέχει 18 γραμμές. Ο κώδικας τελειώνει με τη σημειωση του γραφέως σχετικώς με τα της δημιουργίας του. Σήμερα σώζονται τρεις ολοσέλιδες εικόνες Ευαγγελιστών, φιλοτεχνημένες από δύο διαφορετικούς καλλιτέχνες, ενώ πολλές άλλες σελίδες έχουν διακοσμητικά στοιχεία. Η μεγάλη ομοιότητα μεταξύ αυτών των διακοσμήσεων και των αντίστοιχων σελίδων στο Ευαγγέλιο του Μστισλάβ υποδεικνύει ότι αμφότεροι οι κώδικες βασίσθηκαν πάνω σε ένα κοινό πρωτότυπο που έχει χαθεί. Οι καλλιτέχνες που φιλοτέχνησαν τις εικόνες των Ευαγγελιστών ήταν επηρεασμένοι βαθύτατα από βυζαντινά πρότυπα, πάντως το στιλ των εικόνων του Αγίου Μάρκου και του Αγίου Λουκά φαίνεται να προέρχεται μάλλον από βυζαντινές επισμαλτωμένες πλάκες, και όχι από βυζαντινά χειρόγραφα. Επειδή το Νοβγκορόντ δεν καταλήφθηκε ποτέ από τους Μογγόλους, σώζονται περισσότερα πρώιμα ρωσικά χειρόγραφα από αυτή την πόλη από ό,τι από οποιαδήποτε άλλη πόλη, μοναστήρι ή άλλο κέντρο σε ολόκληρη τη Ρωσία.
Βάλτερ Λόνγκο

Ο Βάλτερ Λόνγκο (γεννηθείς στις 9 Οκτωβρίου, 1967) είναι ένας αμερικανός βιογεροντολόγος και κυτταρικός βιολόγος γνωστός για τις μελέτες του για τον ρόλο της αφαγίας και της τροφικής ανταπόκρισης των γονιδίων στην κυτταρική προστασία από τα γερατειά και τις ασθένειες και για την πρότασή του ότι η μακροβιότητα ρυθμίζεται από παρόμοια γονίδια και μηχανισμούς σε πολλούς ευκαρυώτες. Σήμερα είναι καθηγητής στο USC Davis School of Gerontology με θέση στο τμήμα Βιολογικών Επιστημών, αλλά και διευθυντής στο USC Longevity Institute.

 Με καταγωγή από τη Γένοα, της Ιταλίας, ο Βάλτερ Λόνγκο παρακολούθησε το University of North Texas παίρνοντας ειδίκευση στη Βιοχημεία. Το 1992 συμμετείχε στο εργαστήριο για «περιορισμό των θερμίδων» πρωτοπόρου Roy Walford στο UCLA όπου σπούδασε σχετικά με τον περιορισμό των θερμίδων και τη γήρανση του ανοσοποιητικού συστήματος. Ολοκλήρωσε το PhD του με μια διατριβή στη Βιοχημεία μελετώντας αντιοξειδωτικά ένζυμα και αντιγηραντικά γονίδια υπό τον Joan Valentine στο UCLA το 1997 και τη μεταδιδακτορική του εκπαίδευση στη νευροβιολογία του Αλτσχάιμερ υπό τον Caleb Finch στο University of Southern California. Από το 1997 είναι μέλος του προσωπικού της USC Davis School of Gerontology και του Ethel Percy Andrus Gerontology Center. Vincent Cristofalo Rising Star Award για την Έρευνα στη Γήρανση, American Aging Association, 2013PO1 Πρόγραμμα για τη Βιολογία της Γήρανσης και τον Καρκίνο, 2011Nathan Shock Lecture Award, National Institute on Aging, NIH, 2010Alzheimer's Association Βραβείο Έρευνας, 2002National Institute on Aging Βραβείο Ανάπτυξης Καριέρας στη Νευροεπιστήμη, 2001 Ο Βάλτερ Λόνγο είναι ένας εκ των ιδρυτών της L-Nutra Inc., μιας εταιρίας που προωθεί συμπληρώματα διατροφής. Fasting vs dietary restriction in cellular protection and cancer treatment: from model organisms to patientsFasting Cycles Retard Growth of Tumors and Sensitize a Range of Cancer Cell Types to ChemotherapyFasting and cancer treatment in humans: A case series reportProlonged Fasting Reduces IGF-1/PKA to Promote Hematopoietic-Stem-Cell-Based Regeneration and Reverse ImmunosuppressionLow Protein Intake Is Associated with a Major Reduction in IGF-1, Cancer, and Overall Mortality in the 65 and Younger but Not Older Population Το 2011, παρουσιάστηκε στο Through the Wormhole with Morgan Freeman για την έρευνά του για τη μακροζωία.Επίσης το 2011 προβλήθηκε στο Γαλλικό ντοκιμαντέρ για την ολιγοφαγία The Science of Fasting από τον Thierry De Lestrade και τη Sylvie Gilman. Τον Αύγουστο του 2012 προβλήθηκε στο ντοκιμαντέρ του BBC2 Horizon Φάε, Νήστεψε και Ζήσε περισσότερο από τον Michael J. Mosley. Βάλτερ Λόνγκο στην IMDb
Πολιτική της Ουκρανίας

Η πολιτική της Ουκρανίας λαμβάνει χώρα στο πλαίσιο μιας ημιπροεδρικής αντιπροσωπευτικής δημοκρατικής δημοκρατίας και ενός πολυκομματικού συστήματος. Η εκτελεστική εξουσία ασκείται από το Υπουργικό Συμβούλιο (από κοινού με τον Πρόεδρο ). Η νομοθετική εξουσία ασκείται στο κοινοβούλιο (Βερχόβνα Ράντα). Οι μελετητές περιέγραψαν το πολιτικό σύστημα της Ουκρανίας ως "αδύναμο, κατακερματισμένο, άκρως προσωπικό και ιδεολογικά κενό, ενώ η δικαιοσύνη και τα μέσα ενημέρωσης αποτυγχάνουν να λογοδοτήσουν τους πολιτικούς" (άποψη του Ταράς Κούζιο το 2009). Η ουκρανική πολιτική χαρακτηρίστηκε ως υπερκεντρωμένη, η οποία θεωρείται τόσο κληρονομιά του σοβιετικού συστήματος όσο και από φόβο απόσχισης . Η διαφθορά στην Ουκρανία είναι ασταθής και ευρέως αναφερθείσα στο εσωτερικό και στο εξωτερικό ως καθοριστικό χαρακτηριστικό (και καθοριστικό μειονέκτημα) της ουκρανικής κοινωνίας, της πολιτικής και της κυβέρνησης. Η Economist Intelligence Unit αξιολόγησε την Ουκρανία ως " υβριδικό καθεστώς " το 2016.

 Λίγο μετά την Ανεξαρτησία της το 1991, η Ουκρανία όρισε κοινοβουλευτική επιτροπή για την προετοιμασία ενός νέου συντάγματος, υιοθετώντας το πολυκομματικό σύστημα και ενέκρινε νομοθετικές εγγυήσεις για αστικά και πολιτικά δικαιώματα για τις εθνικές μειονότητες. Ένα νέο, δημοκρατικό σύνταγμα εγκρίθηκε στις 28 Ιουνίου 1996, το οποίο καθιερώνει πλουραλιστικό πολιτικό σύστημα με προστασία των βασικών ανθρωπίνων δικαιωμάτων και ελευθεριών και ημιπροεδρικό καθεστώς διακυβέρνησης. Το Σύνταγμα τροποποιήθηκε τον Δεκέμβριο του 2004 για να διευκολύνει την επίλυση της κρίσης των προεδρικών εκλογών του 2004. Η συνδικαλιστική συμφωνία μετασχημάτισε τη μορφή κυβέρνησης σε ημιαρχηγικό στον οποίο ο Πρόεδρος της Ουκρανίας έπρεπε να συνεργαστεί με έναν ισχυρό πρωθυπουργό. Οι συνταγματικές τροποποιήσεις τέθηκαν σε ισχύ μεταξύ Ιανουαρίου και Μαΐου 2006. Το Συνταγματικό Δικαστήριο της Ουκρανίας τον Οκτώβριο του 2010 ανακάλεσε τις τροποποιήσεις του 2004, θεωρώντας τις αντισυνταγματικές. Το ισχύον Σύνταγμα της Ουκρανίας είναι επομένως το κείμενο του 1996.
Δεκέμβριος 2005

20ος αιώνας | 21ος αιώνας | 22ός αιώνας Δεκαετία 2000 | Δεκαετία 2010| Δεκαετία 2020 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 Ιανουάριος | Φεβρουάριος | Μάρτιος | Απρίλιος | Μάιος | Ιούνιος | Ιούλιος | Άυγουστος | Σεπτέμβριος | Οκτώβριος | Νοέμβριος | Δεκέμβριος

 Έκλεισε η Ελληνική υπηρεσία του BBC, μετά από 66 χρόνια συνεχούς λειτουργίας στο ραδιόφωνο και αργότερα στο διαδύκτιο. Μαζί με την Ελληνική υπηρεσία, διακόπηκαν ακόμα εννέα τμήματα, επτά από τα οποία είναι ευρωπαϊκά. Η απόφαση ελήφθη στο πλαίσιο εξοικονόμησης χρημάτων, τα οποία θα επενδυθούν στη δημιουργία τηλεοπτικού σταθμού στα αραβικά. (BBC) Αιματηρή απόδραση κρατουμένων με θύματα δυο αρχιφύλακες του τμήματος Μεταγωγών Ιωαννίνων (apn)Δέκα νεκροί στο Κάιρο σε συγκρούσεις της αιγυπτιακής αστυνομίας με Σουδανούς πρόσφυγες (BBC) Στη Χιλή οι διωκτικές αρχές φωτογράφησαν και πήραν τα δακτυλικά αποτύπωματα του πρώην δικτάτορα της χώρας, Αουγούστο Πινοσέτ, στα πλαίσια της διαδικασίας παραπομπής του στη δικαιοσύνη για την εξαφάνιση και δολοφονία πλέον 100 πολιτικών αντιφρονούντων τη δεκαετία του 70. (BBC) Ευρωπαϊκό άλμα στο Διάστημα (BBC) Σε ιστορικό ναό της Μάλτας τελέσθηκε η πρώτη Θεία Λειτουργία ύστερα από 500 χρόνια. Η λαμπρή τελετή έγινε προεξάρχοντος του Μητροπολίτου Ιταλίας και Μελίτης Γεννάδιου. (apn)
Κολπική υποπλασία

Η υποπλασία του αιδοίου ή κολπική υποπλασία είναι η υπανάπτυξη ή η ελλιπής ανάπτυξη του γυναικείου κόλπου. Πρόκειται για μια γενετική ή συγγενής ανωμαλία του γυναικείου ουροποιητικού συστήματος.

 Η κολπική υποπλασία μπορεί να ποικίλει σε σοβαρότητα από το να είναι μικρότερος σε μέγεθος ο κόλπος από το κανονικό ή να απουσιάζει τελείως. Η απουσία του κόλπου είναι το αποτέλεσμα της κολπικής αγενεσίας. Διαγνωστικώς, μπορεί να μοιάζει με κολπική απόφραξη, η οποία μπορεί να προκαλείται από αδιάτρητο υμένα ή λιγότερο συχνά από ένα εγκάρσιο κολπικό διάφραγμα. Συχνά σχετίζεται με το σύνδρομο Μάγιερ-Ροκιτάνσκυ-Κέστνερ-Χάουζερ, στο οποίο το πιο κοινό χαρακτηριστικό είναι η απουσία της μήτρας σε συνδυασμό με έναν παραμορφωμένο ή ελλείποντα κόλπο, παρόλο που υπάρχουν φυσιολογικές ωοθήκες και φυσιολογικά εξωτερικά γεννητικά όργανα. Σχετίζεται επίσης με την τραχηλική αγενεσία, στην οποία υπάρχει η μήτρα αλλά απουσιάζει ο τράχηλος της μήτρας. Η πάθηση είναι πιο επείγουσα όταν υπάρχει εμμηνορροϊκή μήτρα αλλά με παρεμπόδιση ροής από την μήτρα, γεγονός που οδηγεί στην αιματόμητρα. Σε αυτήν την περίπτωση απαιτείται άμεση ιατρική αντιμετώπιση. Η κύρια αιτία είναι η μυλλεριανή αγενεσία και το πλήρες σύνδρομο έλλειψης ευαισθησίας στα ανδρογόνα. Η υποπλασία του αιδοίου εκτιμάται ότι εμφανίζεται σε 1 ανά 4.000-5.000 γεννήσεις θηλυκών βρεφών. Συχνά δεν γίνεται αντιληπτή μέχρι την εφηβεία, όταν ο πόνος και η έλλειψη εμμηνοροϊκής ροής υποδηλώνουν την παρουσία της πάθησης. International Birth Defects Information System
Αντιπρόεδρος του Αζερμπαϊτζάν

Ο Αντιπρόεδρος του Αζερμπαϊτζάν είναι το δεύτερο υψηλότερο συνταγματικό αξίωμα στο Αζερμπαϊτζάν μετά τον Πρόεδρο. Η πρώτη και τωρινή αντιπρόεδρος είναι η πρώτη κυρία της χώρας Μεχριμπάν Αλίεβα.

 Το αξίωμα καθιερώθηκε μέσα από μια συνταγματική τροπολογία που εγκρίθηκε από τους πολίτες κατά τη διάρκεια του δημοψηφίσματος της 26ης Σεπτεμβρίου 2016. Η τροπολογία δίνει στον πρόεδρο την εξουσία να διορίζει ή να απολύει τον πρώτο αντιπρόεδρο, αλλά και τους υπόλοιπους αντιπροέδρους της Δημοκρατίας του Αζερμπαϊτζάν. Ο αντιπρόεδρος έχει τη δυνατότητα να αναλάβει χρέη προέδρου όταν ο πρόεδρος παραιτηθεί ή βρεθεί σε κατάσταση ανικανότητας να εκτελέσει τα καθήκοντά του. Πριν από την καθιέρωση της θέσης αυτής, τα καθήκοντα αυτά μεταφέρονταν στον πρωθυπουργό, ο οποίος είναι τώρα δεύτερος στη σειρά διαδοχής μετά τον αντιπρόεδρο.Σε περίπτωση παραίτησης του προέδρου από τη θέση του, οι έκτακτες προεδρικές εκλογές πρέπει να διεξαχθούν εντός 60 ημερών. Στην περίπτωση αυτή ο αντιπρόεδρος της δημοκρατίας του Αζερμπαϊτζάν ασκεί τις εξουσίες του προέδρου έως ότου εκλεγεί ο νέος πρόεδρος. Εάν ο πρώτος αντιπρόεδρος, ο οποίος εκτελεί χρέη προέδρου, παραιτηθεί ή είναι ανίκανος λόγω προβλημάτων υγείας να ασκήσει τα καθήκοντά του, τότε οι αρμοδιότητές του μεταβιβάζονται στον επόμενο αντιπρόεδρο της χώρας (πρωθυπουργό).Ο αντιπρόεδρος του Αζερμπαϊτζάν μπορεί να υπογράψει διεθνείς διακρατικές και διακυβερνητικές συμφωνίες όταν ο πρόεδρος του παραχωρήσει αυτήν την εξουσία. Για να είναι κάποιος αντιπρόεδρος θα πρέπει να είναι πολίτης του Αζερμπαϊτζάν, να έχει δικαίωμα ψήφου, να έχει πτυχίο πανεπιστημίου και να μην έχει ευθύνες σε άλλα κράτη.Στις 21 Φεβρουαρίου 2017 ο πρόεδρος Ιλχάμ Αλίγιεφ διόρισε τη σύζυγό του Μεχριμπάν Αλίεβα ως πρώτη αντιπρόεδρο της χώρας. Ο αντιπρόεδρος του Αζερμπαϊτζάν απολαμβάνει το δικαίωμα προσωπικής ασυλίας κατά τη διάρκεια ολόκληρης της θητείας του. Επομένως, δεν επιτρέπεται να συλληφθεί, να ερευνηθεί, να εξεταστεί προσωπικά, εκτός από περιπτώσεις κατά τις οποίες έχει συλληφθεί επ΄ αυτοφώρω. Η ασυλία του αντιπροέδρου της Δημοκρατίας του Αζερμπαϊτζάν μπορεί να τερματιστεί μόνο από τον πρόεδρο με την παρουσία του Γενικού Εισαγγελέα του Αζερμπαϊτζάν.
Τζοβάνι Σκιαπαρέλι

Ο Τζοβάνι Βιρτζίνιο Σκιαπαρέλι (Giovanni Virginio Schiaparelli, Σαβιλιάνο, 14 Μαρτίου 1835 – Μιλάνο, 4 Ιουλίου 1910) ήταν Ιταλός αστρονόμος, γνωστός κυρίως για τις μελέτες του σχετικά με τον πλανήτη Άρη. Υπήρξε γερουσιαστής του Βασιλείου της Ιταλίας, μέλος της Ακαδημίας των Λύγκων (Accademia dei Lincei), της παλαιότερης ιταλικής ακαδημίας, της Ακαδημίας Επιστημών του Τορίνου και του Βασιλικού Ινστιτούτου Lombardo. Από το 1862 έως το 1900 διετέλεσε διευθυντής του Αστεροσκοπείου Brera του Μιλάνου.

 Από το 1877 ο Σκιαπαρέλι αφοσιώθηκε στην παρατήρηση του Άρη και, ύστερα από χρόνια παρατηρήσεων, δημοσίευσε τον πρώτο λεπτομερή χάρτη του πλανήτη. Το όνομά του ταυτίστηκε με τον πλανήτη αυτό, ώστε θεωρείται ιδρυτής της αρεογραφίας, του κλάδου της αστρονομίας που μελετά τη γεωγραφία του Άρη. Ήταν ο πρώτος που παρατήρησε με τηλεσκόπιο αυτό που νόμισε πως ήταν ένα πυκνό δίκτυο διωρύγων στον Κόκκινο Πλανήτη, των διάσημων διωρύγων του Άρη, την εποχή της μεγάλης αντίθεσης του 1877, γεγονός που έγινε αιτία για κύμα υποθέσεων και εικασιών όσον αφορά την πιθανότητα ύπαρξης ευφυούς ζωής στον Άρη. Ο Σκιαπαρέλι είχε γράψει στο έργο του Η ζωή στον πλανήτη Άρη: «Πρέπει να φανταστούμε όχι τόσο πραγματικές διώρυγες με σχήμα που μας είναι οικείο αλλά λεκάνες εδάφους ελάχιστα βαθιές, που εκτείνονται ευθύγραμμα για χιλιάδες χιλιόμετρα, με πλάτος 100, 200 χιλιομέτρων ή ακόμη περισσότερων. Έχω ήδη τονίσει παλιότερα, ότι, εφόσον δεν υπάρχουν βροχές στον Άρη, οι διώρυγες αυτές αποτελούν μάλλον το βασικό μηχανισμό, με τον οποίο το νερό (και με αυτό η οργανική ζωή) μπορεί να σκορπιστεί στην άγονη επιφάνεια του πλανήτη». Οι περισσότερες υποθέσεις ύπαρξης ευφυών όντων στον Άρη (που αργότερα αποδείχθηκαν λανθασμένες) οφείλονται σε μια λανθασμένη μετάφραση των εργασιών του Σκιαπαρέλι στα Αγγλικά. Πράγματι, η λέξη canali μεταφράστηκε με τη λέξη canals και όχι με την πιο σωστή λέξη channels. Ενώ η πρώτη λέξη δηλώνει μια τεχνητή κατασκευή, η δεύτερη λέξη δηλώνει μια διάπλαση του εδάφους που μπορεί να είναι και φυσική. Από αυτή τη λανθασμένη μετάφραση εντάθηκαν οι διάφορες υποθέσεις για ζωή στον Άρη. Μεταξύ των πιο ένθερμων υποστηρικτών της υπόθεσης των τεχνητών διωρύγων του Άρη ήταν ο διάσημος Αμερικανός αστρονόμος Πέρσιβαλ Λόουελ (Percival Lowell), ο οποίος αφιέρωσε μεγάλο μέρος της ζωής του προσπαθώντας να αποδείξει ότι υπάρχει ευφυής ζωή στον Άρη. Αργότερα όμως, κυρίως χάρη στις παρατηρήσεις του Ιταλού αστρονόμου Βιντσέντζο Τσερούλι και του Ευγένιου Αντωνιάδη, επαληθεύθηκε ότι οι διάσημες διώρυγες ήταν στην πραγματικότητα απλές οφθαλμαπάτες. Ο Σκιαπαρέλι ήταν επίσης ο πρώτος που απέδειξε ότι τα μετεωρικά σμήνη (κυρίως οι Περσείδες και οι Λεοντίδες) είναι στην πραγματικότητα υπολείμματα κομητών. Προς τιμή του βαπτίστηκαν ο αστεροειδής 4062 Schiaparelli, ο κρατήρας Schiaparelli στη Σελήνη και ο κρατήρας Schiaparelli στον Άρη. Ο τάφος του βρίσκεται στο Μνημειακό Κοιμητήριο του Μιλάνου.
Κατάλογος σουλτάνων του Μπρουνέι

Ο Σουλτάνος ​​του Μπρουνέι (Μαλαϊκά: Sultan Brunei Darussalam) είναι ο μοναρχικός αρχηγός του κράτους του Μπρουνέι και επικεφαλής της κυβέρνησης με την ιδιότητά του ως πρωθυπουργού του Μπρουνέι. Από την ανεξαρτησία από τους Βρετανούς το 1984, μόνο ένας σουλτάνος ​​έχει βασιλέψει, αν και ο βασιλικός θεσμός χρονολογείται από τον 14ο αιώνα.Ο Σουλτάνος ​​του Μπρουνέι μπορεί να θεωρηθεί συνώνυμος με τον κυβερνώντα Οίκο του Μπολκιάχ, με γενεές να ανιχνεύονται από τον πρώτο σουλτάνο, που διακόπτονται προσωρινά από τον 13ο σουλτάνο, Αμπντούλ Χακούλ Μπουμπίν, ο οποίος με τη σειρά του καθαιρέθηκε από ένα μέλος του Οίκου Μπολκιάχ. Ο πλήρης τίτλος του σουλτάνου είναι Η Αυτού Μεγαλειότητα Ο Σουλτάνος ​​και Κύριος του Κράτους του Μπρουνέι.

 Μοχάμεντ Σαχ (1363 ή 1368-1402) Αμπντούλ Μετζίτ Χασάν (1402-1408) Αχμάντ (1408-1425) Σαρίφ Αλή (1425-1432) Σουλεϊμάν (1432-1485) Μπολκιάχ (1485-1524) Αμπντούλ Καχάρ (1524-1530) Σαϊφούλ Ριτζάλ (1533-1581) Σαχ Μπερουνάι (1581-1582) Μοχάμεντ Χασάν (1582-1598) Αμπντούλ Τζαλιλούλ Ακμπάρ (1598-1659) Αμπντούλ Τζαλιλούλ Τζαμπάρ (1659-1660) Μοχάμεντ Αλί (1660-1661) Αμπντούλ Χακούλ Μουμπίν (1660-1673) Μαχιαντίν (1673-1690) Νασρουντίν (1690-1710) Χουσίν Καμαλουντίν (1710-1730 & 1737-1740) Μοχάμεντ Αλαουντίν (1730-1737) Ομάρ Αλί Σαϊφουντίν Α΄ (1740-1778) Μοχάμεντ Τατζουντίν (1778-1807) Μοχάμεντ Τζαμαλούλ Αλάμ Α' (1804-1804) Μοχάμεντ Κανζούλ Αλάμ (1807-1826) Μοχάμεντ Αλάμ (1826-1828) Ομάρ Αλί Σαϊφουντίν Β΄ (1828-1852) Αμπντούλ Μομίν (1852-1885) Χασίμ Τζαλιλούλ Αλάμ Ακαμαντίν (1885-1906) Μοχάμεντ Τζαμαλούλ Αλάμ Β' (1906-1924) Αχμάντ Τατζουντίν (1924-1950) Ομάρ Αλί Σαϊφουντιέν Γ΄ (1950-1967) Χασανάλ Μπολκιάχ (1967-σήμερα)
Σαγκουίνι

Το Σαγκουίνι είναι μία ποικιλία πορτοκαλιού, με βαθύ κόκκινο χρώμα, σχεδόν στο χρώμα του αίματος. Το χαρακτηριστικό σκούρο χρώμα της σάρκας οφείλεται στην παρουσία των ανθοκυανινών, μια οικογένεια χρωστικών που είναι κοινές στα πολλά λουλούδια και φρούτα, αλλά όχι συχνές σε εσπεριδοειδή. Η σάρκα αποκτά χαρακτηριστικό καφέ χρώμα όταν ο καρπός αναπτύσσεται με χαμηλές θερμοκρασίες κατά τη διάρκεια της νύχτας. Η φλούδα μπορεί να είναι πιο σκληρή και πιο δύσκολη στην αφαίρεση από ότι άλλες φλούδες από πορτοκάλια.

 Μόρο (Moro) - η νεώτερη ποικιλία Ταρόκο (Tarocco) - ένα από τα πιο δημοφιλή πορτοκάλια σαγκουίνι στον κόσμο, λόγω της γλυκιάς γεύσης του Σαγκουινέλια (Sanguinello) - ανακαλύφθηκε στην Ισπανία το 1929 Είναι πλούσιο σε βιταμίνη C και σε λυκοπένιο, φυσική χρωστική ουσία που του χαρίζει το κόκκινο χρώμα και είναι ισχυρό αντιοξειδωτικό, το οποίο προστατεύει τον οργανισμό από τα καρδιαγγειακά νοσήματα και διάφορους τύπους καρκίνου.Περιέχει ανθοκυανίνες, ουσία που ανήκει στις πολυφαινόλες, η οποία δρα σαν λιποδιαλύτης, βοηθώντας τον οργανισμό να μειώνει τον ρυθμό που αποθηκεύει λίπος. Σε πειράματα που πραγματοποίησαν το 2010 ειδικοί του Πανεπιστημίου του Μιλάνου σε ποντίκια, είδαν ότι ο χυμός από σαγκουίνι Μόρο φρέναρε τη συσσώρευση περιττών κιλών. Οι ειδικοί αφού εφάρμοσαν στα πειραματόζωα διατροφή πλούσια σε λιπαρά, χορήγησαν σε κάποια από αυτά χυμό από σαγκουίνι Μόρο και σε κάποια άλλα χυμό από γλυκά πορτοκάλια. Τα αποτελέσματα έδειξαν ότι πολλά συστατικά που υπάρχουν στον χυμό πορτοκαλιού Μόρο μπορούν να δράσουν συνεργικά για να αναστέλλουν την συσσώρευση λίπους. Σύμφωνα με τους ερευνητές, το σαγκουίνι Μόρο καταστρέφει την ικανότητα των κυττάρων του λιπώδους ιστού, γνωστά και ως αδιποκύτταρα, να συσσωρεύουν λίπος. Παρόμοια πειράματα που έγιναν το 2012 από το Charles River Laboratories (Κάλκο, Ιταλία) σε ποντικούς, έδειξαν ότι η δίαιτα με χυμό Μόρο μπορεί να αντιπροσωπεύει μια πολλά υποσχόμενη διαιτητική επιλογή για την πρόληψη του λιπώδους ήπατος.Πίσω από τη λιποδιαλυτική δράση, οι ειδικοί πιστεύουν ότι κρύβονται τα υψηλά επίπεδα ανθοκυανιδίνης που έχουν τα συγκεκριμένα φρούτα. Επιπλέον, η κόκκινη χρωστική ουσία που χαρίζει στο σαγκουίνι το έντονο κόκκινο χρώμα του οφείλεται στην οργανική ένωση κυανιδίνη (cianidin - 3 - glucosidin) που αποτελεί μια φυσική αντιοξειδωτική ουσία ικανή να θωρακίσει τον οργανισμό απέναντι στις ασθένειες.
Κρατικός Αερολιμένας Νάξου «Απόλλων»

Ο Κρατικός Αερολιμένας Νάξου «Απόλλων» (συντομογραφίες: IATA: JNX, ICAO: LGNX, ΥΠΑ: ΚΑΝΞ) βρίσκεται σε απόσταση 3 χιλιομέτρων από την πρωτεύουσα του νησιού και 1 χιλιόμετρο από τον Άγιο Προκόπιο στη θέση «Αλυκές» (ανατολική πλευρά). Η διαδρομή προς το αεροδρόμιο είναι περίπου 10 λεπτά.

 Το αεροδρόμιο έχει πάρει το όνομα του από τον θεό του φωτός και της μουσικής των αρχαίων Ελλήνων Απόλλωνα. Στις 3 Ιουλίου 1992 ιδρύθηκε ο Κρατικός Αερολιμένας Νάξου «Απόλλων» για την εξυπηρέτηση των κατοίκων του νησιού. Σύμφωνα με πληροφορίες, έχει δρομολογηθεί η αναβάθμιση του αεροδρομίου, ώστε να είναι ικανό να δέχεται απ' ευθείας διεθνείς πτήσεις. Το ποσό του προγράμματος αναβάθμισης ανέρχεται στα 23,07 εκατομμύρια ευρώ.
58 (αριθμός)

Το 58 (πενήντα οκτώ) είναι ο φυσικός αριθμός που βρίσκεται μετά από το 57 και πριν από το 59. Είναι ένας άρτιος αριθμός, αφού 58:2 = 29, δηλαδή διαιρείται με το 2, στο σύνολο των φυσικών αριθμών. Ο αριθμός 56 συμβολίζεται ως LVIII στο ρωμαϊκό σύστημα αρίθμησης και ως ΝΗ ή νη΄ στο ελληνικό σύστημα αρίθμησης.

 Το 58 είναι ένας σύνθετος αριθμός, αφού οι φυσικοί διαιρέτες του είναι 1, 2, 29 και 58, δηλαδή έχει και άλλους φυσικούς διαιρέτες, εκτός του 1 και του εαυτού του. Ο επόμενος σύνθετος αριθμός είναι το 60. Το ανάπτυγμα πρώτων παραγόντων του 58 είναι 58 = 2 ·29. Το 58 είναι ημιπρώτος αριθμός, διότι αποτελεί γινόμενο δύο πρώτων αριθμών (2 · 29). Διάταξη κατά την σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών. Ο ατομικός αριθμός 58 αντιστοιχεί στο δημήτριο. Ο Μεσιέ 58 είναι ένας ραβδωτός σπειροειδής γαλαξίας που απέχει περί τα 68 εκατομμύρια έτη φωτός από τη Γη, στον αστερισμό της Παρθένου. Πρόπλασμα πολιτικού φορέα που πρωτοεμφανίστηκε στην Ελλάδα με κοινή υπογραφή μανιφέστου τον Δεκέμβριο του 2013 από ισάριθμες προσωπικότητες του κεντροαριστερού ιδεολογικου χώρου της πολιτικής ζωής της Ελλάδας που εκφράζεται από τους καταρρέοντες δημοσκοπικά πολιτικούς χώρους των κομμάτων ΠΑΣΟΚ και ΔΗΜΑΡ υπό την πίεση της συμμετοχής τους στις πολιτικές των κυβερνήσεων του Μνημονίου. Θεωρήθηκε απο τους πολιτικους σχολιαστές μια απόπειρα να ενσωματωθούν οι απώλειες από τους δύο προαναφερθέντες χώρους σε έναν πολιτικό φορέα και να μην διαρρεύσουν πρός άλλες αριστερές κατευθύνσεις ώστε με εκλογικό ποσοστό άνω του 3% να παραμεινουν με εκπροσώπηση στην Ελληνικη Βουλή και μαζί με τους προαναφερθέντες χώρους να παρέχουν υπηρεσίες σχηματισμού συγκυβέρνησης με την παράταξη της Νεας Δημοκρατίας συνεχίζοντας την εφαρμογή της πολιτικής των Μνημονίων.
Αδραβάστος Λασιθίου

Ο Αδραβάστος είναι οικισμός της κοινότητας Νεαπόλεως, του δήμου Αγίου Νικολάου, της περιφερειακής ενότητας (τέως νομού) Λασιθίου, στην περιφέρεια Κρήτης, σύμφωνα με το πρόγραμμα Καλλικράτης. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Μιραμπέλλου του νομού Λασιθίου, στο γεωγραφικό διαμέρισμα Κρήτης. Στην απογραφή του 2011 ο οικισμός καταγράφηκε χωρίς κατοίκους.

 Ο Αδραβάστος είναι ημιορεινός οικισμός στο βόρειο άκρο του δυτικού τμήματος του νομού Λασιθίου. Ιστορικά υπάγεται στην περιοχή του Απάνω Μεραµπέλου. Βρίσκεται κοντά στον επαρχιακό δρόμο που συνδέει την Νεάπολη με την Φινοκαλιά, νοτιοανατολικά του Αγίου Αντωνίου και σε μέσο σταθμικό υψόμετρο 440. Απέχει 26 χλμ. περίπου ΒΔ. του Αγίου Νικολάου. Ο οικισμός αναγνωρίστηκε το 1925 και προσαρτήθηκε στην κοινότητα Νεαπόλεως του νομού Λασιθίου. Με το ΦΕΚ 87Α - 07/06/2010 αποσπάστηκε από τον δήμο Νεαπόλεως και προσαρτήθηκε στον δήμο Αγίου Νικολάου. Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Πάπυρος Λαρούς, 1963 (ΠΛ) Εγκυκλοπαίδεια Δομή, 2002-4 Οργανισμός εκδόσεων «Ελλάδα», χάρτες (εκδ. Βαρελάς) Περιοδικό «Διακοπές», εκδ. Δ.Ο.Λ., 2010 eetaa.gr
Αγγοστύρα η τρίφυλλος

Η Αγγοστούρα είναι θαμνοειδές της οικογένειας των ρουτιδών, ιθαγενές των δασών του Ορινόκο στη Βενεζουέλα. Λέγεται και Αγγοστύρα, ενώ η επιστημονική της ονομασία είναι Αγγοστύρα η τρίφυλλος (Angostura trifoliata). Ο φλοιός της Αγγοστούρας είναι χυμώδης, μαλακός, πρασινωπός ή καστανοκίτρινος στο εσωτερικό και κίτρινος στο εξωτερικό, ενώ περιέχει διάφορα αλκαλοειδή, μια πικρή ουσία, που ονομάζεται αγγοστυρίνη, και ένα αιθέριο έλαιο. Η οσμή του είναι ισχυρή και δυσάρεστη, η δε γεύση του πικρή. Η Αγγοστύρα η τρίφυλλος, είναι φαρμακευτικό φυτό εγγενές στη Νότια Αμερική. Ο φλοιός της συνήθως θεωρείται, λανθασμένα, πως χρησιμοποιείται στην εμπορική μάρκα «Angostura bitters», η οποία έχει λάβει το όνομά της όχι από το φυτό, αλλά από την πόλη Angostura (Σιουδάδ Μπολίβαρ, Βενεζουέλα).

 Στη φαρμακευτική χρησιμοποιείται ως σκόνη, βάμμα ή εκχύλισμα. Σε οινοπνευματικό διάλυμα με αλκοόλη 60 βαθμών σχηματίζει ένα πικρό τονωτικό, με στυπτικές και αντιπυρετικές ιδιότητες, που χρησιμοποιείται ως φάρμακο στις δυσπεπτικές λοιμώξεις και στη δυσεντερία. Στην ποτοποιία χρησιμοποιείται ευρέως ως υποκατάστατο του εκχυλίσματος φλοιού της κίνας. Παλαιότερα κυκλοφορούσε στο εμπόριο ανάμεικτη με φλοιό στρύχνου του εμετικού ως ψευδοαγγοστύρα. Ο στρύχνος, που προέρχεται από τις ίδιες περιοχές, δεν διαφέρει εξωτερικά από την Αγγοστούρα, είναι όμως πολύ δηλητηριώδης, γιατί περιέχει στρυχνίνη και βρυκίνη. Από τα σπέρματα και τους φλοιούς διαφόρων ειδών στρύχνου, οι ιθαγενείς του Ορινόκο και του Ρίο Νέγκρο έπαιρναν το δηλητήριο με το οποίο έβρεχαν τα βέλη τους. Η ψευδοαγγοστύρα αναγνωρίζεται αν της προσθέσουμε μια σταγόνα πυκνό νιτρικό oξύ, οπότε και θα πάρει αιματέρυθρη χροιά (αντίδραση βρυκίνης). Ωστόσο, ο φλοιός της Αγγοστούρας χρησιμοποιείται σε μια σειρά άλλων πικρών αρωματικών ουσιών, όπως τα Πικρά (ή Μπίττερς - Bitters) της Abbott. Παραπομπές σημειώσεων
Στρατηγείο Συμμαχικών Δυνάμεων

Το Στρατηγείο Συμμαχικών Δυνάμεων (αγγλικά: Allied Force Headquarters, AFHQ) ήταν το διασυμμαχικό επιχειρησιακό Αρχηγείο που έλεγχε όλες τις συμμετέχουσες συμμαχικές δυνάμεις που λάμβαναν μέρος σε επιχειρήσεις στην Μεσόγειο, κατά τον Β' Π.Π. και συγκεκριμένα από τα τέλη του 1942 έως το τέλος του πολέμου.

 Το εν λόγω στρατηγείο ιδρύθηκε στο Ηνωμένο Βασίλειο τον Αύγουστο του 1942, υπό τον στρατηγό Ντουάιτ Αϊζενχάουερ, ο οποίος λαμβάνοντας τον διοικητικό τίτλο Αρχηγού των συμμαχικών δυνάμεων ανέλαβε να συγκροτήσει δυνάμεις για επιχειρήσεις στη Β. Αφρική, εξ ου και η προτέρα ονομασία του στρατηγείου. Έμβλημα του στρατηγείου ήταν ο φτερωτός χρυσός πεντάκτινος αστέρας με ερυθρό έκκεντρο σε μπλε φόντο κυκλικής ασπίδας. Μέχρι το τέλος του 1942, υπό τη διοίκηση του στρατηγείου φέρονταν αφενός οι ενοποιημένες δυνάμεις που συμμετείχαν στη Δυτική Βόρεια Αφρική και ειδικότερα αυτές που είχαν λάβει μέρος στην επιχείρηση Φανός αλλά και εκείνων που προέρχονταν από τα ανατολικά, που είχαν κερδίσει τη δεύτερη μάχη του Ελ Αλαμέιν όπου ήταν πλέον ιδιαίτερα αναγκαίος ο συντονισμός τους. Έτσι τον Φεβρουάριο του 1943, το Στρατηγείο των Συμμαχικών Δυνάμεων ανέλαβε τον έλεγχο και της βρετανικής όγδοης στρατιάς που επιχειρούσε ανατολικά. Ο Αϊζενχάουερ παρέμεινε στην διοίκηση του Στρατηγείου μέχρι τον Ιανουάριο του 1944, υπό τη διοίκηση του οποίου έγινε η συμμαχική απόβαση στη Σικελία, που άρχισε στις 10 Ιουλίου 1943 καθώς και η εισβολή των Συμμάχων στην ηπειρωτική Ιταλία, (3 Σεπτεμβρίου 1943), έχοντας ως βάση τη πόλη Καζέρτα της Ιταλίας. Στη συνέχεια επέστρεψε στο Ηνωμένο Βασίλειο για να αναλάβει τη διοίκηση των δυνάμεων για την προετοιμασία της επιχείρησης Overlord. Στη θέση του τον διαδέχθηκε ο στρατηγός Σερ Μαίτλαντ Ουΐλσον υπό τον τίτλο του ανώτατου διοικητή επιχειρήσεων Μεσογείου. Ο Μ. Ουΐλσον παρέμεινε μέχρι τις αρχές Δεκεμβρίου του 1944, όταν επέστρεψε στην Ουάσιγκτον τον Δεκέμβριο του 1944 όπου και τον διαδέχθηκε ο Στρατάρχης σερ Χάρολντ Αλεξάντερ, που παρέμεινε Ανώτατος διοικητής του Στρατηγείου μέχρι το τέλος του πολέμου. Μετά τον πόλεμο το Στρατηγείο τελώντας υπό τον Αντιστράτηγο Σερ Ουΐλιαμ Μόργκαν και διατηρώντας ένα περιορισμένο διασυμμαχικό προσωπικό ανέλαβε τις συνδυασμένες δραστηριότητες εκκαθαρίσεων, μέχρι την κατάργησή του στις 17 Σεπτεμβρίου του 1947, κατόπιν σχετικής διαταγής υπ΄ αρ. 24, που είχε εκδοθεί την προηγουμένη. Θέατρο Επιχειρήσεων Μεσογείου ή Μεσογείου Θέατρο Επιχειρήσεων (ΜΔΣ), πρώην "Θέατρο Επιχειρήσεων Β. Αφρικής" και που αφορούσε την γεωγραφική περιοχή σύγκρουσης μεταξύ των Συμμάχων και των δυνάμεων του Άξονα στη Βόρεια Αφρική και την Ιταλία κατά τη διάρκεια του Β' Παγκοσμίου Πολέμου. Mead, Richard (2007) " Τα Λιοντάρια του Τσώρτσιλ: Ένας βιογραφικός οδηγός για τους βασικούς Βρετανούς στρατηγούς του Β' Παγκοσμίου Πολέμου". Stroud (Ηνωμένο Βασίλειο): Spellmount. σ.. 520. ISBN 978-1-86227-431-0. Ευστ. Γεωργόπουλος "1942 - 1944 Εμφύλιος Πόλεμος Το πρώτο αίμα", "Στρατιωτική Ιστορία" (περιοδικό), Εκδόσεις Περισκόπιο Αθήνα 2010, σελ.92-93. Σ. Γρηγοριάδης: "Δεκέμβριος 1944 - Το ανεξήγητο λάθος", Εκδ. Φυτράκη, Σειρά "Τα Φοβερά Ντοκουμέντα" Αθήνα, σελ.113-117.
Τζέσι Μέι Λι

Η Τζέσι (ή αλλιώς Τζέσσικα) Μέι Λι είναι Βρετανίδα ηθοποιόςπου έγινε ευρέως γνωστή χάρη στον πρωταγωνιστικό της ρόλο στην δημοφιλέστατη σειρά του Netflix "Σκιές κι Οστά". Έκτοτε η Τζέσι κατάφερε να εδραιωθεί στην ομάδα ηθοποιών του Netflix, συμμετέχοντας στην επερχόμενη ταινία της πλατφόρμας ονόματει "Havoc".

 Η Τζέσσικα γεννήθηκε στο Μπρίστολ, προάστιο της Νοτιοδυτικής Αγγλίας μεγάλωσε όμως στο Ρέντχιλ της Αγγλίας. Ο πατέρας της είναι Κινέζος, γεννημένος και μεγαλωμένος στο Χονγκ Κονγκ, ωστόσο μετακόμισε στην Αγγλία θέλοντας να εξασκήσει το επάγγελμά του: την δικηγορία. Στην Αγγλία γνώρισε την μητέρα της Τζέσι, της οποίας το όνομα δεν έχει αποκαλυφθεί ωστόσο είναι γνωστή η βρετανική καταγωγή της. Η Τζέσικα μεγάλωσε στην Αγγλία μαζί με τον μεγαλύτερο αδερφό της, Τομ, κι όπως έχει αναφέρει σε συνεντεύξεις δέχτηκε έντονο ρατσισμό για την ασιατική καταγωγή της. Τελειώνοντας το σχολείο η Τζέσι ξεκίνησε την ακαδημαϊκή της καριέρα στο Reigate κολλέγιο της Αγγλίας, σπουδάζοντας Γαλλική κι Ισπανική Φιλολογία. Ωστόσο σύντομα κατάλαβε πως δεν την αντιπροσωπεύει αυτό το αντικείμενο, αποφασίζοντας να παρατήσει το πανεπιστήμιο. Το 2015 αποφάσισε να πάει σε σχολή υποκριτικής. Από εκείνη την στιγμή αναγνωρίστηκε το ταλέντο της αφού το 2019 έκανε την πρώτη της μεγάλη συμμετοχή στα αγγλικά θέατρα στην παράσταση "All about Eve" ή στα ελληνικά " Όλα για την παραμονή". Τον Οκτώβρη του 2019 η Τζέσι ανακοίνωσε ότι θα πρωταγωνιστήσει στην σειρά "Σκιές κι Οστά" του Netflix,παίζοντας τον ρόλο της Alina Starkov.Η σειρά αγαπήθηκε από το κοινό σε παγκόσμιο επίπεδο και η νεαρή ηθοποιός γνώρισε τεράστια φήμη. Πέρα από την δεύτερη σεζόν του "Σκιές κι Οστά" οι θαυμαστές της Τζέσι περιμένουν με ανυπομονησία και την επερχόμενη ταινία του Netflix "Havoc", στην οποία η ηθοποιός συμμετέχει. Η Τζέσι συμμετέχει ενεργά στο κίνημα προστασίας του περιβάλλοντος και προσκαλεί τους ακόλουθούς της μέσω της γνωστής πλατφόρμας Instagram, να ενεργοποιηθούν επί του θέματος .Επιπλέον η Τζέσσικα είναι βίγκαν,γεγονός που συσχετίζεται άμεσα με τις οικολογικές της ευαισθησίες. Τέλος, η νεαρή ηθοποιός στις 15 Μαρτίου 2021 στο λογαριασμό της στο Instagram έκανε γνωστό ότι πάσχει με διαταραχή προσοχής το οποίο το έμαθε στα ενήλικά της χρόνια και της απάντησε πολλά ερωτήματα. Στην ίδια δημοσίευση, μάλιστα, αποκάλυψε πως ο σύντροφός της(του οποίου η ταυτότητα δεν έχει αποκαλυφθεί) πάσχει από αυτισμό.
Εκλογές στα Ηνωμένα Αραβικά Εμιράτα

Εκλογές στα Ηνωμένα Αραβικά Εμιράτα διεξάγονται από το 2006. Στη χώρα δεν επιτρέπεται η λειτουργία πολιτικών κομμάτων. Λειτουργεί Ομοσπονδιακό Εθνικό Συμβούλιο (Majlis al-Ittihad al-Watani, με 40 έδρες- τα 20 από τα μέλη του διορίζονται από τους κυβερνήτες των εμιράτων και άλλα 20 εκλέγονται για διετή θητεία).

 Οι πρώτες εκλογές διεξήχθησαν στις 16-20 Δεκεμβρίου 2006. Δικαίωμα ψήφου αλλά και του να θέσουν υποψηφιότητα είχαν μόνο το εκλεκτορικό σώμα- ένα σώμα από 6.689 άτομα, ανάμεσα στα οποία και 1.163 γυναίκες, επιλεγμένα από τους κυβερνήτες των 7 εμιράτων. Συνολικά 456 υποψήφιοι (μεταξύ των οποίων και 65 γυναίκες) διεκδίκησαν τις 20 έδρες (το 1/3) της Βουλής. Εξελέγη μία γυναίκα από το Άμπου Ντάμπι και άλλες 8 διορίστηκαν μεταξύ των 20 διορισμένων μελών. Στις 24 Σεπτεμβρίου 2011 εξελέγησαν τα μισά από τα μέλη του Ομοσπονδιακού Εθνικού Συμβουλίου. Τα άλλα μισά μέλη διορίστηκαν. Το εκλεκτορικό σώμα επεκτάθηκε από τα 6.000 περίπου μέλη το 2006 σε 129.274 στις εκλογές, που ήταν και οι δεύτερες βουλευτικές στη χώρα. Ορισμένοι παρατηρητές ζήτησαν να καθυστερήσει η διεξαγωγή τους, προκειμένου να έχουν περισσότερο χρόνο οι υποψήφιοι στις εκλογές για την εκστρατεία τους. Βουλευτικές εκλογές διεξήχθησαν τον Οκτώβριο του 2015 με ποσοστό συμμετοχής 35,26%. Εξελέγη μόνο μία γυναίκα υποψήφια.
Πολέμων Ευπάτωρ

Ο Πολέμων ο Ευπάτωρ (έζησε τον 1ο αι. μ.Χ.) από τη Δυναστεία τού Πολέμωνα, ήταν διάδοχος τού Πόντου και της Κιλικίας, περιοχών υποτελών στους Ρωμαίους.

 Ήταν ο πρωτότοκος γιος τού Πολέμωνα Β΄ τού Πόντου και της Ιουλίας Μαμαίας, κόρης τού Σαμψιγέραμου Β΄ ιερέα-βασιλιά της Έμεσας στη Συρία. Νεότερος αδελφός του ήταν ο Ροιμητάλκης Φιλοκαίσαρ. Ο πατέρας του ήταν γιος τού Πολέμωνα Α΄ τού Πόντου και της Πυθοδωρίδας. Η μητέρα του ήταν κόρη της Ιοτάπας των Οροντιδών, αδελφή τού Αντιόχου Γ΄ της Κομμαγηνής. Δεν γνωρίζουμε το πλήρες όνομά του· ό,τι ξέρουμε προέρχεται από επιγραφές. Μία τέτοια βρέθηκε στην Αμφίπολη (τού Νομού Σερρών) και φτιάχθηκε προς τιμήν τού Πολέμωνα Β΄ και των δύο γιών του. Χρονολογείται στο β' ήμισυ τού 1ου αι. μ.Χ. Ίσως το όνομά του να ήταν Μάρκος Αντώνιος Πολέμων Ζήνων Πυθόδωρος Ευπάτωρ, που θα ήταν το πλήρες όνομα τού πατέρα του και τού πάππου του. Το επίθετο Ευπάτωρ υπάρχει σε νομίσματα τού Πολέμωνα Β΄ και τού Πολέμωνα Α΄, έτσι το διατήρησε. Ευπάτορες ήταν ο Πτολεμαίος γιος τού Πτολεμαίου ΣΤ΄, ο Αντίοχος Ε΄ των Σελευκιδών, ο Μιθριδάτης ΣΤ΄ του Πόντου και ο Τιβέριος Ιούλιος τού Κιμμερίου Βοσπόρου. Ο Πολέμων γεννήθηκε μετά τις αρχές τις δεκαετίας τού 50 ως τις αρχές της δεκαετίας τού 60. Ανατράφηκε στην Αυλή τού πατέρα του, βασιλιά τού Πόντου (με την Κολχίδα) και της Κιλικίας. Λίγα γνωρίζουμε για τη ζωή του. Το 62 ο Νέρων υποχρέωσε τον Πολέμωνα Β΄ να παραιτηθεί από τον Πόντο (με την Κολχίδα), που αποτέλεσαν Ρωμαϊκή επαρχία. Έτσι ο Πολέμων Β΄ περιορίστηκε στην Κιλικία, ώσπου απεβίωσε το 74. Δεν τον διαδέχθηκαν οι γιοί του, καθώς η Κιλικία προσαρτήθηκε στη Ρωμαϊκή Αυτοκρατορία. H. Temporini & W. Haase, Politische Geschichte (Provinzen Und Randv Lker: Griechischer Balkanraum; Kleinasien): Griechischer Balkanraum; Kleinasien), Walter de Gruyter, 1980 B. Levick, Julia Domna: Syrian Empress, Routledge, 2007
Παγκόσμιο Κύπελλο Συλλόγων 2013

To Παγκόσμιο Κύπελλο Συλλόγων 2013 (επισήμως: FIFA Club World Cup Morocco 2013 presented by Toyota) ήταν μία ποδοσφαιρική διοργάνωση που διεξήχθη από τις 11 έως τις 21 Δεκεμβρίου 2013. Ήταν η 10η διοργάνωση του Παγκοσμίου Κυπέλλου Συλλόγων της FIFA, στην οποία συμμετείχαν οι πρωταθλήτριες ομάδες από τις έξι συνομοσπονδίες μέλη της ΦΙΦΑ, όπως και η πρωταθλήτρια της χώρας διεξαγωγής της διοργάνωσης. Η διοργάνωση διεξήχθη στο Μαρόκο. Τροπαιούχος ανεδείχθη η γερμανική Μπάγερν Μονάχου που κέρδισε στον τελικό με 2-0 τη μαροκινή Ράζα Καζαμπλάνκα.

 Υπήρχαν τέσσερις χώρες που επιθυμούσαν να φιλοξενήσουν τις διοργανώσεις του 2013 και του 2014 (ίδια διοργανώτρια και για τις δύο διοργανώσεις): Ιράν Μαρόκο Νότια Αφρική Ηνωμένα Αραβικά Εμιράτα (τα οποία φιλοξένησαν τις διοργανώσεις του 2009 και του 2010 στο Άμπου Ντάμπι)Τον Οκτώβριο του 2011, η FIFA δήλωσε ότι το Ιράν, η Νότια Αφρική και τα Ηνωμένα Αραβικά Εμιράτα απέσυραν τις προσφορές τους, αφήνοντας το Μαρόκο ως τη μοναδική υποψηφίφια χώρα. Η FIFA ανακοίνωσε επίσημα το Μαρόκο ως οικοδέσποινα χώρα στις 17 Δεκεμβρίου του 2011. Οι διοργανώτριες πόλεις του Παγκοσμίου Κυπέλλου Συλλόγων 2013 είναι το Μαρακές και το Αγκαντίρ. Οι κριτές που έχουν οριστεί για τους αγώνες είναι οι εξής: Για δεύτερη συνεχόμενη χρονιά, η τεχνολογία γραμμής-τέρματος (Goal-line) χρησιμοποιείται για τη διοργάνωση. Η GoalControl GmbH επιλέχθηκε ως ο επίσημος πάροχος τεχνολογίας γραμμής τέρματος. Μετά από επιτυχείς εξετάσεις στο Παγκόσμιο Κύπελλο ποδοσφαίρου U20 2013 και στο Παγκόσμιο Κύπελλο ποδοσφαίρου U17 2013, η FIFA ενέκρινε τον ψεκασμό φυγής (vanishing spray) ώστε να χρησιμοποιηθεί από τους διαιτητές της διοργάνωσης με σκοπό να σηματοδοτήσει την γραμμή για την αμυνόμενη ομάδα κατά τη διάρκεια ελεύθερου λακτίσματος. Όλες οι ώρες συμφωνούν με την Ώρα Δυτικής Ευρώπης (UTC±0). Πλέι-οφ για τα Προημιτελικά Προημιτελικά Ημιτελικά Αγώνας για την 5η θέση Αγώνας για την 3η θέση Τελικός Σημείωση: Σύμφωνα με τη στατιστική σύμβαση στο ποδόσφαιρο, οι αγώνες που οδηγούνται στην παράταση υπολογίζονται ως νίκες και ήττες, ενώ οι αγώνες που κρίνονται στα πέναλτι υπολογίζονται ως ισοπαλίες. «Επίσημη ιστοσελίδα». Αρχειοθετήθηκε από το πρωτότυπο στις 25 Δεκεμβρίου 2011.